[{"text_idx": "#000003", "text": "Hefyd ar thema chwaraeon, hoffwn ddiolch i Ray Williams o Glwb Codi Pwysau a Ffitrwydd Caergybi ac Ynys Mo\u0302n am roi tystiolaeth mor rymus i Bwyllgor Iechyd y Cynulliad yr wythnos diwethaf ar yr angen am fesurau brys i gynyddu gweithgaredd corfforol ymysg pobl ifanc. Roeddwn i eisiau iddo ddod i siarad gyda ni am fy mod yn gwybod gymaint o ddadleuwr angerddol a gwybodus ydy o yn y maes yma. Mae hi i fyny i ni fel Aelodau Cynulliad rwan i wneud yr achos dros weithredu gan y Llywodraeth."}, {"text_idx": "#000004", "text": "Roedd fy ymarfer i gyda grw\u0302p arbennig o ddisgyblion ysgol ar Ynys Mo\u0302n yr wythnos ddiwethaf o natur feddyliol yn hytrach na chorfforol. Mae hi wastad yn braf cael cyfarfod gyda disgyblion, ond rhaid i mi ddiolch yn fawr i ddisgyblion blynyddoedd 3 a 4 yn Ysgol Henblas am wneud gwaith cartref mor dda cyn ein cyfarfod, fel fy mod wedi wynebu awr a hanner o gwestiynu di-dor. Fe wnes i wir fwynhau fy hun gyda chi \u2013 diolch bawb."}, {"text_idx": "#000005", "text": "Mae ein hymchwiliad Pwyllgor Iechyd i weithgaredd corfforol wedi\u2019i anelu at ddisgyblion fel nhw \u2013 gan roi bob cyfle iddynt aros yn heini ac yn iach. Yn ogystal a\u0302 bod yn dda iddyn nhw, mae hefyd yn rhan o strategaeth tymor hir sydd ei angen arnom i gadw pwysau oddi ar yr NHS a\u2019r system ofal \u2013 gan gadw pobl yn iach ac allan o\u2019r ysbyty. Fe ddangosodd fy ymweliad i \u201cbentwr diogelwch\u201d Ysbyty Gwynedd yr wythnos cynt y math o bwysau mae nhw odano. I\u2019r holl ddoctoriaid, nyrsys, rheolwyr a staff eraill, diolch am y croeso a\u2019r mewnwelediad."}]